REGOLAMENT TAL-KUMMISSJONI (KE) Nru 1401/2007
tat-28 ta’ Novembru 2007
li jerġa' jiftaħ is-sajd għall-petriċa fiż-żoni VIII c, IX u X ta' l-ICES; fl-ilmijiet tal-KE taż-żona CECAF 34.1.1 min-naħa ta' bastimenti li jtajru l-bandiera tal-Portugall
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli tar-riżorsi tas-sajd skond il-Politika Komuni tas-Sajd (1), u b'mod partikolari l-Artikolu 26(4) tiegħu,
Wara li kkunsidrat ir-Regolament tal-Kunsill (KEE) Nru 2847/93 tat-12 ta' Ottubru 1993 li jistabbilixxi sistema ta’ kontroll li tapplika għall-politika komuni tas-sajd (2), u b'mod partikolari l-Artikolu 21(3) tiegħu,
Billi:
(1)
Ir-Regolament tal-Kunsill (KE) Nru 41/2007 tal-21 ta' Diċembru 2006 li jistabbilixxi għall-2007 l-opportunitajiet ta' sajd u l-kundizzjonijiet assoċjati magħhom għal ċerti ħażniet (stokkijiet) ta' ħut u gruppi ta' ħażniet ta' ħut, applikabbli fl-ilmijiet tal-Komunità, u għal bastimenti Komunitarji, f'ilmijiet fejn huma meħtieġa limiti ta' qbid (3), jistabbilixxi l-kwoti għall-2007.
(2)
Fit-23 ta' Awwissu 2007, il-Portugall innotifika lill-Kummissjoni, skond l-Artikolu 21(2) tar-Regolament (KE) Nru 2847/93, li kien se jagħlaq is-sajd għall-petriċa fiż-żoni VIII c, IX u X ta' l-ICES; fl-ilmijiet tal-KE taż-żona CECAF 34.1.1 għall-bastimenti tiegħu mis-27 ta' Awwissu 2007.
(3)
Fit-3 ta' Ottubru 2007, il-Kummissjoni, skond l-Artikolu 21(3) tar-Regolament (KEE) Nru 2847/93, u l-Artikolu 26(4) tar-Regolament (KE) Nru 2371/2002, adottat ir-Regolament (KE) Nru 1160/2007 (4) li jistabbilixxi projbizzjoni tas-sajd għall-petriċa fiż-żoni VIII c, IX u X ta' l-ICES; fl-ilmijiet tal-KE taż-żona CECAF 34.1.1 min-naħa ta' bastimenti li jtajru l-bandiera tal-Portugall jew reġistrati fil-Portugall, b'effett mill-istess data.
(4)
Skond l-informazzjoni li waslet għand il-Kummissjoni mill-awtoritajiet Portugiżi, għad hemm disponibbli kwantità ta' petriċa fil-kwota Portugiża fiż-żoni VIII c, IX u X; l-ilmijiet tal-KE taż-żona CECAF 34.1.1. Għalhekk, għandu jiġu awtorizzat is-sajd għall-petriċa f'dawn l-ilmijiet minn bastimenti li jtajru l-bandiera tal-Portugall jew irreġistrati fil-Portugall.
(5)
Din l-awtorizzazzjoni għandha tidħol fis-seħħ fit-8 ta' Novembru 2007, biex il-kwantità ta' petriċa kkonċernata tkun tista' tinqabad sa tmiem din is-sena.
(6)
Ir-Regolament tal-Kummissjoni Nru 1160/2007 għandu jiġi revokat b'effett mit-8 ta' Novembru 2007.
ADOTTAT DAN IR-REGOLAMENT:
Artikolu 1
Revoka
Ir-Regolament (KE) Nru 1160/2007 huwa b'dan irrevokat.
Artikolu 2
Dħul fis-seħħ
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mit-8 ta' Novembru 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Novembru 2007.